Uznesenie Európskeho parlamentu o návrhu všeobecného rozpočtu Európskej únie na rozpočtový rok 2007, oddiel III - Komisia (C6-0299/2006 - 2006/2018(BUD)) a opravný list č. 1/2007 (SEK(2006)0762) k návrhu všeobecného rozpočtu Európskej únie na rozpočtový rok 2007



Úradný vestník 313 E , 20/12/2006 S. 0410 - 0415



P6_TA(2006)0451 Návrh všeobecného rozpočtu na rok 2007 (oddiel III) Uznesenie Európskeho parlamentu o návrhu všeobecného rozpočtu Európskej únie na rozpočtový rok 2007, oddiel III - Komisia (C6-0299/2006 — 2006/2018(BUD)) a opravný list č. 1/2007 (SEK(2006)0762) k návrhu všeobecného rozpočtu Európskej únie na rozpočtový rok 2007 Európsky parlament, - so zreteľom na článok 272 Zmluvy o ES a článok 177 Zmluvy o Euratome, - so zreteľom na rozhodnutie Rady 2000/597/ES, Euratom z 29. septembra 2000 o systéme vlastných zdrojov Európskych spoločenstiev [1], - so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [2], - so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení [3], - so zreteľom na Medziinštitucionálnu dohodu zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu [4], - so zreteľom na svoje uznesenie z 18. mája 2006 o správe Komisie o ročnej stratégii politiky [5], - so zreteľom na predbežný návrh všeobecného rozpočtu Európskej únie na rozpočtový rok 2007, ktorý Komisia predložila 3. mája 2006 (SEK(2006)0531), - so zreteľom na návrh všeobecného rozpočtu Európskej únie na rozpočtový rok 2007, ktorý Rada zostavila 14. júla 2006 (C6-0299/2006), - so zreteľom na opravný list č. 1/2007 (SEK(2006)0762) k návrhu všeobecného rozpočtu Európskej únie na rozpočtový rok 2007, - so zreteľom na správu Výboru pre rozpočet z 11. júla 2006 o mandáte na zmierovacie konanie týkajúce sa návrhu rozpočtu na rok 2007 pred prvým čítaním v Rade, - so zreteľom na článok 69 a prílohu IV rokovacieho poriadku, - so zreteľom na správu Výboru pre rozpočet a stanoviská ďalších príslušných výborov (A6-0358/2006), Všeobecné úvahy: stanovenie priorít, efektívnosť využívania finančných prostriedkov, príprava na revíziu v rokoch 2008 - 2009 1. pripomína, že jeho politické priority pre rozpočet na rok 2007 boli stanovené vo vyššie uvedenom uznesení o ročnej stratégii politiky z 18. mája 2006; konštatuje, že v odseku 5 tohto uznesenia sú uvedené tri hlavné prvky, ktorými sú stanovenie priorít politiky, zabezpečenie kvalitatívnej efektívnosti využívania finančných prostriedkov a príprava na revíziu viacročného finančného rámca (VFR) na roky 2007 - 2013 v rokoch 2008 - 2009; 2. konštatuje, že táto stratégia bola použitá pri príprave prvého čítania Európskeho parlamentu o rozpočte na rok 2007, pričom politické priority boli stanovené v odseku 6 uznesenia o ročnej stratégii politiky, a bola zopakovaná v odseku 5 vyššie uvedenej správy o mandáte na zmierovacie konanie týkajúce sa návrhu rozpočtu na rok 2007; konštatuje, že toto boli hlavné priority rozpočtových pozmeňujúcich a doplňujúcich návrhov Európskeho parlamentu o prioritných programoch; 3. pripomína, že toto je prvý rozpočet, ktorý bol zostavený podľa nového finančného rámca a v súlade s novou medziinštitucionálnou dohodou a ktorý obsahuje mnoho nových viacročných programov; ďalej pripomína, že na plnenie rozpočtu na rok 2007 by sa malo v ideálnom prípade uplatňovať nové nariadenie o rozpočtových pravidlách; 4. zdôrazňuje, že v súlade s nákladovo efektívnym prístupom, ktorý je stanovený v bode 7 uznesenia o ročnej stratégii politiky, sa prostredníctvom vypočutí vo Výbore pre rozpočet a prostredníctvom analýzy mnohých zdrojov informácií o kvalite vynakladania prostriedkov EÚ a o plnení rozpočtu začal nový prístup založený na kvalitatívnej efektívnosti využívania finančných prostriedkov; konštatuje, že rozpočtové pozmeňujúce a doplňujúce návrhy boli pripravené okrem iného na základe takto získaných informácií; víta skutočnosť, že Rada, Komisia a Európsky parlament podporujú trend efektívnosti využívania finančných prostriedkov; 5. domnieva sa, že úroveň celkových rozpočtových prostriedkov navrhovaných Radou v jej návrhu rozpočtu ani zďaleka nedosahuje úroveň potrebnú na to, aby EÚ mohla efektívne reagovať na výzvy globalizácie, pred ktorými stojí, čo iba zdôrazňuje význam tretej časti stratégie Európskeho parlamentu - prípravy na revíziu VFR - ktorá by mala umožniť, aby výdavky EÚ boli viac zamerané na politické priority; je presvedčený o tom, že prostredníctvom zamerania záväzkov na prioritné programy a tým, že sa zaručí vhodné využitie prostriedkov, budú výdavky EÚ lepšie slúžiť záujmom občanov; 6. očakáva, že nové prvky a reformy, ktoré ustanovuje nová medziinštitucionálna dohoda zo 17. mája 2006, sa v plnej miere vykonajú v priebehu rozpočtu na rok 2007, aby sa urýchlene dosiahol účinok na kvalitu plnenia rozpočtu a na medziinštitucionálne vzťahy; Horizontálne otázky Zameranie na priority 7. v súlade s prioritami Európskeho parlamentu sa domnieva, že výdavky EÚ by mali byť zamerané na prioritné oblasti a mali by byť na vyššej úrovni, ako navrhuje Rada v návrhu rozpočtu, aby bolo zabezpečené efektívne plnenie prioritných programov pre občanov; navrhuje preto zvýšenie platieb v rozpočte na rok 2007 na úroveň 1,04 % HND EÚ zvýšením rozpočtových prostriedkov v rozpočtových riadkoch súvisiacich s politickými prioritami Európskeho parlamentu; konštatuje, že väčšina špecializovaných parlamentných výborov navrhovala obnoviť sumy uvedené v predbežnom návrhu rozpočtu (PNR) v súlade s prebiehajúcimi legislatívnymi postupmi alebo tými, ktoré sa začnú v roku 2007; Vyrovnať sa s výzvami globalizácie 8. je presvedčený, že EÚ sa musí aktívne a efektívnejšie zaoberať hospodárskymi, politickými, sociálnymi, environmentálnymi a rozvojovými výzvami, ktoré predstavuje okrem iného aj prebiehajúci proces globalizácie; predkladá preto pozmeňujúce a doplňujúce návrhy k rozpočtu na rok 2007, ktoré sú zamerané zvýšenie kapacity hospodárstva EÚ s cieľom strategickejším spôsobom čeliť týmto výzvam, ako aj zvýšenie prostriedkov dostupných pre rozvojovú pomoc pre regióny Ázie, Latinskej Ameriky a Stredomoria; Dosahovanie efektívnosti využívania finančných prostriedkov 9. zdôrazňuje potrebu efektívnejšieho využívania finančných prostriedkov z rozpočtu EÚ; predkladá pozmeňujúce a doplňujúce návrhy na presunutie 30 % rozpočtových prostriedkov do rezervy vo viacerých rozpočtových riadkoch, kým Komisia neubezpečí Európsky parlament, že tieto prostriedky sa budú využívať spôsobom, ktorý zabezpečí európskym daňovým poplatníkom efektívnosť využívania finančných prostriedkov; 10. pripomína, že tieto rozpočtové riadky boli zvolené na základe dôsledného preskúmania osobitných správ Dvora audítorov, súhrnných správ o správe prostriedkov zo strany Komisie, systému na sledovanie plnenia rozpočtu pripraveného Komisiou a analýz nákladov a prínosov vykonaných na žiadosť Výboru pre rozpočet a s ohľadom na správy o činnosti vypracované oddeleniami Komisie; 11. osobitne víta žiadosť o vypočutie v polovici novembra, počas ktorého by Komisia mala odpovedať na obavy prednesené v týchto pozmeňujúcich a doplňujúcich návrhoch; vyzýva poslancov v špecializovaných výboroch Európskeho parlamentu, aby sa na tomto vypočutí zúčastnili; 12. znižuje o 10 % rozpočtové prostriedky na administratívne riadenie priamo súvisiace s programami na horizontálnom základe; nevidí žiadny rozpor v prípade rozpočtových riadkov, v súvislosti s ktorými Európsky parlament presúva prostriedky do rezervy pre určité obavy z kvality plnenia a zároveň zvyšuje rozpočtové prostriedky v súlade s politickými prioritami; v tejto súvislosti opätovne potvrdzuje, že si želá dosiahnutie kvalitatívnej efektívnosti využívania finančných prostriedkov vo všetkých oblastiach výdavkov EÚ; 13. pripomína dôležitosť, ktorú pripisuje dosiahnutiu kladného vyhlásenia o vierohodnosti, pokiaľ ide o spoločne spravované prostriedky; zdôrazňuje svoj zámer zaručiť, aby príslušné kontrolné orgány v členských štátoch v súlade s medziinštitucionálnou dohodou zo 17. mája 2006 posúdili súlad riadiacich a kontrolných systémov s nariadeniami Spoločenstva; znova opakuje, že členské štáty sa z tohto dôvodu zaviazali, že budú na príslušnej vnútroštátnej úrovni predkladať výročné zhrnutie dostupných auditov a vyhlásení; Pilotné projekty a prípravné akcie 14. v súvislosti s pilotnými projektmi a prípravnými akciami berie na vedomie zvýšené stropy pre nové projekty stanovené v medziinštitucionálnej dohode zo 17. mája 2006; navrhuje viaceré nové projekty, ktoré sú vo všeobecnosti v súlade s prioritami stanovenými v odseku 6 uznesenia o ročnej stratégii politiky; Agentúry 15. pre existujúce agentúry navrhuje, ako všeobecný prístup s malým počtom konkrétnych výnimiek, obnoviť rozpočtové prostriedky uvedené v PNR, ale presunúť prostriedky presahujúce referenčnú sumu do rezervy, a to dovtedy, kým bude k dispozícii pozitívne hodnotenie činnosti agentúry vypracované na základe konečného pracovného programu zahŕňajúceho úplný zoznam úloh na rok 2007 a nové plány Komisie týkajúce sa personálu; pokiaľ ide o nové agentúry (Chemická agentúra, Inštitút pre rodovú rovnosť, Agentúra pre základné práva), s cieľom zabezpečiť uplatnenie bodu 47 medziinštitucionálnej dohody zo 17. mája 2006 navrhuje zrušiť rozpočtové prostriedky zapísané v návrhu rozpočtu najmä s ohľadom na skutočnosť, že pre tieto agentúry zatiaľ neexistuje právny základ; očakáva, že Rada objasní príspevky hostiteľských krajín pre agentúry, ktoré už existujú, a prijme súbor záväzných spoločných noriem; Konkrétny prístup pre jednotlivé okruhy Okruh 1a - Konkurencieschopnosť pre rast a zamestnanosť 16. potvrdzuje svoje presvedčenie vyjadrené v uznesení o ročnej stratégii politiky, že znalosti, zručnosti, výskum a vývoj, inovácie, technológie informačnej spoločnosti a trvalo udržateľná politika v oblasti dopravy a energetiky tvorí základ zdravého moderného hospodárstva a je nevyhnutná na vytváranie pracovných miest; rozhodol sa preto odmietnuť prístup Rady založený na zníženiach v mnohých zásadných rozpočtových riadkoch zameraných na zlepšenie konkurencieschopnosti hospodárstva EÚ; rozhodol sa zvýšiť výdavkové rozpočtové prostriedky pre prioritné programy súvisiace s lisabonskou agendou, akými sú Program konkurencieschopnosti a inovácií (CIP) a 7. rámcový program Európskeho spoločenstva pre výskum, technický rozvoj a demonštračné činnosti (2007 - 2013); 17. vyjadruje poľutovanie nad tým, že rozpočtové prostriedky na transeurópske dopravné siete (TEN-T) sa vo VFR na obdobie 2007 - 2013 znížili na úroveň výrazne nižšiu, ako sa očakávalo; zdôrazňuje, že je dôležité, aby Komisia jasne stanovila svoje navrhované priority v oblasti investícií do TEN-T; očakáva uspokojivú dohodu s Radou a Komisiou o nariadení o finančnej pomoci v oblasti transeurópskych dopravných sietí a prioritných projektov, na ktoré by sa mali vyčleniť finančné prostriedky; 18. je presvedčený, že zvyšovanie konkurencieschopnosti EÚ je nevyhnutnou súčasťou reakcie EÚ na výzvy globalizácie; považuje preto zvýšenie rozpočtových prostriedkov v okruhu 1a za jasný signál smeru, ktorým by sa výdavky EÚ mali v budúcnosti uberať; pripomína potrebu primeraného verejného financovania s cieľom vytvoriť stimulujúci účinok spolufinancovania prostredníctvom Európskej investičnej banky; v tejto otázke netrpezlivo očakáva návrhy Komisie a Rady; zdôrazňuje, že by privítal zvýšenie dlhodobo upísaného kapitálu pre Európsky investičný fond s cieľom podporiť zavedenie nových mandátov (vrátane CIP) v roku 2007 a financovať projekty prenosu nových technológií tak, ako si želá Európsky parlament, Rada a Komisia; 19. zdôrazňuje výnimočný technický a hospodársky význam programu Galileo; pripomína Komisii, že tento program je v celom novom VFR podfinancovaný a vyzýva ju, aby s cieľom zaručiť úspech tohto programu urýchlene hľadala realizovateľné a trvalé riešenie tohto problému; Okruh 1b - Kohézia pre rast a zamestnanosť 20. konštatuje, že rozpočtové prostriedky na štrukturálne a kohézne fondy sú vo VFR na roky 2007 - 2013 výrazne nižšie, ako sa očakávalo, a to prevažne v dôsledku záverov zasadnutia Európskej rady v decembri 2005; domnieva sa preto, že by sa mali obnoviť rozpočtové prostriedky uvedené v PNR; zdôrazňuje význam čo najrýchlejšieho vytvárania a schvaľovania národných programov teraz, keď už je schválená nová medziinštitucionálna dohoda; zdôrazňuje význam súdržnosti ako jednej z politických priorít EÚ; rozhodol sa v súlade so svojimi politickými prioritami zvýšiť výdavkové rozpočtové prostriedky na rozpočtové riadky týkajúce sa kohézie; 21. žiada Komisiu, aby čo najskôr predložila potrebné texty a začala postupy, aby sa umožnilo prideľovanie zdrojov Medzinárodnému fondu pre Írsko počas zostavovania rozpočtu na rok 2007; okrem toho žiada Komisiu, aby vyjasnila právny základ programu "Peace"; Okruh 2 - Zachovanie a riadenie prírodných zdrojov 22. konštatuje, že rok 2007 bude prvým rokom, v ktorom sa bude plne uplatňovať najnovšia reforma spoločnej poľnohospodárskej politiky (SPP); vyjadruje hlboký nesúhlas s radikálnymi paušálnymi zníženiami Rady v oblasti trhových výdavkov vo výške 525 miliónov EUR na základe účtovných kritérií a bez ohľadu na priority Európskeho parlamentu; žiada preto obnovenie súm uvedených v PNR; 23. ľutuje, že napriek značným potrebám v oblasti reštrukturalizácie, modernizácie a diverzifikácie európskeho vidieckeho hospodárstva prostriedky pridelené na rozvoj vidieka reálne poklesnú; domnieva sa, že dobrovoľný presun prostriedkov z priamej podpory poľnohospodárstva ("prvý pilier" SPP) na rozvoj vidieka nie je vhodným spôsobom riešenia tejto situácie; vyjadruje v tejto súvislosti veľké výhrady k súčasnému návrhu Komisie, ktorý sa týka dobrovoľnej modulácie až do výšky 20 % priamej poľnohospodárskej podpory na rozvoj vidieka; vyzýva Komisiu, aby v súlade s Medziinštitucionálnou dohodou o lepšej tvorbe právnych predpisov, podpísanou 16. decembra 2003 medzi Európskym parlamentom, Radou a Komisiou [6], uskutočnila hodnotenie vplyvu a na jeho základe predložila zrevidovaný návrh dobrovoľnej modulácie; 24. vyzýva Komisiu, aby v prípade absencie dohody spoluzákonodarcov o LIFE + zaradila do opravného listu potrebné úpravy, ktoré umožnia dočasné financovanie aktivít prispievajúcich k prípravným prácam a ku kontinuite environmentálnych programov; Okruh 3a - Sloboda, bezpečnosť a spravodlivosť 25. poukazuje na to, že oblasť slobody, spravodlivosti a bezpečnosti, a najmä podpora základných práv, definovanie spoločnej azylovej a migračnej politiky a boj proti terorizmu a organizovanému zločinu, je jednou z hlavných priorít EÚ; je preto rozhodnutý zvýšiť prostriedky pridelené na túto oblasť, najmä pre Eurojust, jediný orgán pre súdnu spoluprácu medzi členskými štátmi v oblasti trestného práva, ktorého rastúca efektivita sa musí naďalej zvyšovať; 26. domnieva sa, že integrované riadenie vonkajších hraníc EÚ je jedným z cieľov, ktoré si v súčasnosti vyžadujú naliehavú a väčšiu podporu; v súlade s tým podporuje zvýšenie prostriedkov pridelených Fondu pre riadenie vonkajších hraníc; zvyšuje prostriedky pridelené agentúre FRONTEX; potvrdzuje svoju opakovanú žiadosť, aby bol Europol postavený na úroveň orgánu Spoločenstva, čím by sa zvýšila jeho efektivita a demokratická a súdna kontrola, ktorej musí podliehať; Okruh 3b - Občianstvo 27. pripomína význam zásady subsidiarity v oblasti kultúry, vzdelávania, odbornej prípravy a mládeže a verí, že rešpektovanie rôznorodosti názorov je prvotnou podmienkou účinnej komunikačnej politiky s cieľom priblížiť EÚ jej občanom; domnieva sa, že je možné lepšie využívať nové komunikačné médiá s cieľom umožniť európskym politikom akéhokoľvek politického zmýšľania vzájomnú výmenu názorov; dôrazne vyzýva Komisiu, aby objasnila akcie, ktoré treba uskutočniť v rámci plánu D pre demokraciu, diskusiu a dialóg, ako aj ich dosah na rozpočet; žiada Komisiu, aby na internete zverejnila podrobné informácie o pridelenej pomoci (sumy a prijímateľov) všetkých akcií; Okruh 4 - EÚ ako globálny aktér 28. verí, že EÚ sa môže a mala by sa rýchlejšie a strategickejšie zaoberať procesom globalizácie; navrhuje obnovenie súm uvedených v PNR vo viacerých rozpočtových riadkoch a zvýšenie nad úroveň platieb a záväzkov PNR v niektorých oblastiach s cieľom zintenzívniť činnosť EÚ prostredníctvom programov Spoločenstva v oblastiach zahraničnej politiky, rozvojovej a humanitárnej pomoci a obchodných a vedeckých výmen s kľúčovými rozvíjajúcimi sa štátmi, akými sú Čína a India; 29. konštatuje, že nový právny rámec pre vonkajšie opatrenia EÚ so sebou prináša aj novú štruktúru rozpočtu; vo všeobecnosti víta zjednodušenie nástrojov a novú rozpočtovú nomenklatúru navrhnutú spoločne s ním; víta tiež uvedenie osobitného nástroja pre ľudské práva a demokraciu, ktorý si vyžaduje úpravu nomenklatúry PNR; nemôže však súhlasiť s tým, že mnohé navrhované zmeny znižujú transparentnosť pre odvetvia a/alebo regióny a štáty; v tomto ohľade uskutočnil nevyhnutné úpravy; žiada Komisiu, aby tiež poskytla prehľad na základe jednotlivých činností a predvstupových krajín a, v záujme transparentnosti, príslušnú nomenklatúru vo všetkých relevantných rozpočtových riadkoch; okrem toho žiada Komisiu, aby rozpočtovému orgánu predkladala pravidelné monitorovacie správy o pokroku dosiahnutom v dvoch nových členských štátoch a v predvstupových krajinách; 30. vyjadruje znepokojenie nad tým, že rozšírenie činností v oblasti spoločnej zahraničnej a bezpečnostnej politiky (SZBP) nebola spojená so zvýšením demokratickej zodpovednosti a parlamentnej kontroly; predkladá rozpočtové pozmeňujúce a doplňujúce návrhy, ktorých cieľom je dosiahnuť v tomto ohľade vyšší stupeň transparentnosti a spolupráce; Okruh 5 - Administratíva 31. rozhodne nesúhlasí s prístupom, ktorý prijala Rada v návrhoch vyhlásení pripojených k návrhu rozpočtu o administratívnych zdrojoch, v ktorých Rada obhajuje zrušenie 200 pracovných miest v inštitúciách EÚ, najmä v Komisii, v roku 2008 a ďalších 500 pracovných miest v rokoch 2008 až 2010; 32. je rozhodnutý obnoviť zníženia administratívnych výdavkov Komisie, ktoré uskutočnila Rada, vrátane plánu stavu zamestnancov, s cieľom umožniť jej riadne fungovanie; ukladá však 50 miliónov EUR do rezervy, z ktorej sa uvoľnia po splnení týchto podmienok: - záväzok vykonať do 30. apríla 2007 prieskum, ktorého výsledkom má byť strednodobé hodnotenie potrieb jej zamestnancov a podrobná správa o obsadení podporných a koordinačných pozícií na všetkých pracoviskách Komisie, a - záväzok stanoviť zlepšený postup v súlade s rámcovou dohodou s cieľom zahrnúť legislatívne a rozpočtové priority Európskeho parlamentu do jej legislatívneho a pracovného programu a umožniť prezentáciu pracovného programu EÚ vo februári 2007 v Európskom parlamente, a - dohoda o spoločnom programe na zjednodušenie regulačného prostredia EÚ, a - záväzok poskytnúť informáciu o stave revízie všetkých otvorených regulácií vrátane správy o činnostiach Komisie na zlepšenie transpozície práva EÚ do vnútroštátneho práva s cieľom zabezpečiť, aby boli splnené kritériá posilnenia konkurencieschopnosti; 33. zastáva názor, že Úrad pre výber pracovníkov Európskych spoločenstiev (EPSO) by mal zaviesť radikálne zmeny svojich pracovných metód, aby mohol inštitúciám ponúknuť v kratšom čase väčší počet kandidátov, ktorí lepšie zodpovedajú potrebám inštitúcií; * * * 34. berie na vedomie stanoviská, ktoré schválili špecializované výbory a ktoré sú obsiahnuté v správe A6-0358/2006; 35. poveruje svojho predsedu, aby toto uznesenie spolu s pozmeňujúcimi a doplňujúcimi návrhmi a navrhovanými úpravami oddielu III návrhu všeobecného rozpočtu postúpil Rade a Komisii a ďalším dotknutým inštitúciám a orgánom. [1] Ú. v. ES L 253, 7.10.2000, s. 42. [2] Ú. v. ES L 248, 16.9.2002, s. 1. [3] Ú. v. EÚ C 139, 14.6.2006, s. 1. [4] Ú. v. ES C 172, 18.6.1999, s. 1. Dohoda naposledy zmenená a doplnená rozhodnutím Európskeho parlamentu a Rady 2005/708/ES (Ú. v. EÚ L 269, 14.10.2005, s. 24). [5] Prijaté texty, P6_TA(2006)0221. [6] Ú. v. EÚ C 321, 31.12.2003, s. 1. --------------------------------------------------